《胡恕堂中丞听禅图》
清代·周寿昌

粤秀峰头妖雾横，先生到日欃枪平。西子湖头秋月皎，先生去后烽烟扰。

一去一来何因缘，是有妙法非言诠。心慈合造人间福，量大能超劫外天。

天台一万八千丈，飞仙往往凌风上。忽从古德证三生，俯瞰尘寰空万象。

鱼山梵呗几由旬，白足历见宰官身。手持龙节敷灵雨，活物岂数恒沙尘。

修罗不艺青莲火，小歇津梁参佛果。根芽悟彻去来今，丹青妙写人天我。

我昔问绢之江涯，石梁曾访赤城霞。披图愿附听经座，笑摘灵山一瓣花。

作者简介：（1814—1884）湖南长沙人，字应甫，一字荇农，晚号自庵。道光二十五年进士，授编修，擢至侍讲。太平军攻湘时尝劾赛尚阿、和春作战不力，称敢言。后随办京畿防务，不畏上官，敢据实开释无辜。官至内阁学士兼礼部侍郎。光绪初罢官居京师，专注著述。诗文书画均为时所重。心力所瘁，则在两《汉书》，有《汉书注校补》、《后汉书注补正》、《三国志注證遗》、《思益堂集》等。